Grein í Morgunblaðinu 22. nóvember , 2004 . Ólíkt er að ræða um opinbera fjármálastjórn annars vegar á vettvangi borgarstjórnar Reykjavíkur og hins vegar á vettvangi ríkisstjórnar og alþingis . Í borgarstjórn situr meirihluti , sem neitar staðfastlega að horfast í augu við staðreyndir . Í ríkisstjórn og á alþingi , er tekist á við fjármálastjórn af raunsæi , ábyrgð og festu . Árangurinn er í samræmi við hin ólíku vinnubrögð . Um sömu mundir og R-listinn í Reykjavík ákveður að hækka álögur á borgarbúa , er lagt á ráðin um það í ríkisstjórn að lækka tekjuskatt , afnema eignarskatt og hækka barnabætur . Fjármálum ríkissjóðs er stjórnað af festu með þau pólitísku markmið að leiðarljósi að seilast ekki sífellt dýpra í vasa skattgreiðenda og slaka frekar á skattaklónni en herða hana . Fjármálastjórn Reykjavíkurborgar er án markmiða , skuldabyrðin þyngist jafnt og þétt . Og nú eru þau sannindi , að skuldir í dag séu skattar á morgun , ótvírætt að rætast á Reykvíkingum . Ríkisstjórnin vinnur í skattamálum samkvæmt stefnu , sem mótuð var að loknum kosningum vorið 2003 . Í kosningabaráttunni þá tók Davíð Oddsson , formaður Sjálfstæðisflokksins , af skarið um nauðsyn þess að lækka skatta . Áherslan á þetta atriði var ekki jafnþung hjá Framsóknarflokknum , en að kosningum loknum varð samkomulag um stjórnarsáttmála og eftir honum er starfað . R-listinn boðaði þá stefnu fyrir borgarstjórnarkosningar 2002 , að álögur skyldu ekki hækkaðar á Reykvíkinga . Sú stefna er fokin út í veður og vind eins og loforð Ingibjargar Sólrúnar Gísladóttur um að sitja sem borgarstjóri til ársins 2006 . Nú stjórnar R-listinn á þeirri forsendu að finna lægsta samnefnara , hvort heldur litið er til fjármála eða vals á borgarstjóra Í fjármálum birtist þessi stjórnlist R-listans í enn hærri skuldum og þyngri sköttum . Við val á borgarstjóra birtist hún í því , að enginn af svonefndum oddvitum samstarfsflokkanna , það er Alfreð Þorsteinsson , Árni Þór Sigurðsson eða Stefán Jón Hafstein , kom til álita sem borgarstjóri . Þá varð Steinunn Valdís Óskarsdóttir niðurstaðan , líklega af því að hún hafði setið lengur en þær Björk Vilhelmsdóttir og Anna Kristinsdóttir fyrir R-listann í borgarstjórn . Fyrir Reykvíkinga er dapurlegt , að af R-listanum sé það tekið úr skattavasa þeirra , sem eykst í honum , vegna skattalækkunarstefnu ríkisstjórnarinnar . Hitt er síðan hlálegt , að talsmenn Samfylkingar og vinstri / grænna , aðstandenda R-listans , skuli á alþingi flytja um það hræðsluáróður , að skattalækkanir ríkisstjórnarinnar auki á þenslu vegna meiri einkaneyslu .